Kamui Kobayashi

GP2

Berikutan prestasi yang kukuh dalam kejuaraan GP2 Asia Series pada awal tahun 2008, Kobayashi memenangi perlumbaan pertamanya pada perlumbaan kedua musim ini. Selepas bermula dari petak pertama di Circuit de Catalunya, Kamui memenangi perlumbaan ini dengan gaya yang penuh kontroversi. Di seksyen pit lurus yang terakhir, Kamui cuba memintas Romain Grosjean. Walau bagaimanapun, Grosjean mempertahankan kedudukannya, dan menyebabkan Kobayashi perlu mengelak. Grosjean menerima penalti pandu lalu pit, dan menyebabkan Kobayashi memenangi perlumbaan ini. Beliau mendapat tempat ke-16 dalam kejuaraan tersebut.

Formula Satu (2007-2012)

Pada November 16 2007, ia telah disahkan bahawa Kobayashi akan mengantikan Franck Montagny sebagai pemandu ketiga Toyota F1. Kobayashi menjadi pemandu ujian dan simpanan pasukan bagi musim 2008 dan 2009.

2009

Di Grand Prix Jepun 2009, Kobayashi mengambil bahagian dalam sesi latihan bebas pertama dan kedua. Beliau mengantikan Timo Glock, yang sakit. Glock sempat pulih untuk mengambil bahagian dalam sesi latihan bebas ketiga dan pusingan kelayakan, namun cedera selepas mengalami kemalangan pada sesi kelayakan bahagian ketiga. Toyota meminta Fédération Internationale de l'Automobile (FIA) untuk membenarkan Kobayashi mengantikan Glock untuk perlumbaan tersebut, tetapi ditolak kerana beliau sekurang-kurangnya perlu mengambil bahagian dalam sebuah sesi pada hari Sabtu untuk berlumba.
Kobayashi membuat penampilan sulungnya dalam Formula Satu di Grand Prix Brazil, dengan mengantikan Glock yang masih cedera. Beliau mendapat tempat kesebelas pada pusingan kelayakan. Beliau menamatkan perlumbaan di tempat kesepuluh, dan kemudiannya dinaikkan ke tempat kesembilan selepas Heikki Kovalainen menerima penalti. Beliau juga bertanding di Grand Prix Abu Dhabi. Kobayashi mendapat tempat ke-12 pada pusingan kelayakan dan menamatkan perlumbaan di tempat keenam. Sebelum Toyota memutuskan untuk menarik diri dari Formula Satu, Kobayashi telah dijangka untuk menjadi pemandu pasukan di Toyota bagi musim 2010.

2010

Selepas Toyota menarik diri dari Formula Satu, masa depan Kobayashi kelihatan tidak menentu. Namun, nama beliau telah disebut dalam senarai pemandu yang berkemungkinan akan berlumba untuk pasukan baru bagi musim 2010. Ia telah disahkan pada Disember 17 2009, bahawa beliau akan berlumba untuk pasukan Sauber, selepas BMW Sauber menarik diri dari Formula Satu. Rakan sepasukannya ialah bekas pemandu ujian McLaren, Pedro de la Rosa. Kobayashi memandu jentera Sauber C29 yang baru pada sesi ujian musim sejuk F1 pada 2 Februari.
Di Grand Prix Australia, kegagalan sayap depan kereta Sauber menyebabkan beliau berlanggar dengan Nico Hülkenberg dan Sébastien Buemi. Di Malaysia, beliau melayakkan diri ke tempat kesembilan, namun beliau mengalami kegagalan enjin pada awal perlumbaan. Di China, Kobayashi bersara sekali lagi selepas terlibat dalam kemalangan pada pusingan pertama. Di Turki, beliau mendapat mata kejuaraan pertamanya dalam musim ini, selepas mendapat tempat kesepuluh, selepas pemandu lain menerima penalti. Di Valencia, beliau mendapat tempat ketujuh selepas memintas kedua-dua Fernando Alonso dan Sébastien Buemi pada pusingan akhir. Beliau mendapat tempat keenam di Silverstone, kesebelas di Jerman, kesembilan di Hungary dan kelapan di Belgium.
Di Grand Prix Itali, Kobayashi mengalami masalah kotak gear dan bersara di Grand Prix Singapura selepas melanggar penghadang di tepi litar. Kobayashi mendapat rakan sepasukan yang baru di Singapura selepas Pedro de la Rosa digantikan oleh Nick Heidfeld. Di Jepun, Kobayashi bermula dari tempat ke-14 dan menamatkan perlumbaan di tempat ketujuh, setelah memintas beberapa pemandu termasuk rakan sepasukannya sendiri. Beliau mendapat tempat kelapan di Korea dan kesepuluh di Brazil, dan menamatkan musim dengan 32 mata.

2011

Kobayashi kekal bersama Sauber bagi musim 2011, dan menjadi rakan sepasukan Sergio Pérez. Kobayashi mendapat tempat kelapan pada perlumbaan pembuakaan musim di Grand Prix Australia, tetapi beliau dan Pérez - yang mendapat tempat ketujuh - telah disingkirkan daripada perlumbaan tersebut kerana melanggar peraturan teknikal. Kobayashi meneruskan prestasi yang kukuh ini di Malaysia dengan mendapat tempat kelapan dalam perlumbaan, dan diklasifikasikan di tempat ketujuh selepas Lewis Hamilton menerima penalti. Beliau mendapat tempat kesepuluh dalam tiga perlumbaan seterusnya, sebelum mendapat tempat kelima dalam perlumbaan yang penuh dengan insiden di Grand Prix Monaco. Di Kanada, Kobayashi mendapat tempat ketujuh selepas dipintas oleh Felipe Massa di jalan lurus terakhir.

2012

Pada 28 Julai 2011, ia telah diumumkan bahawa Kobayashi akan kekal bersama Sauber bagi musim 2012, dan sekali lagi menjadi rakan sepasukan Pérez.
Kobayashi memulakan musim ini dengan mendapat tempat keenam di Grand Prix Australia, dan bersara di Grand Prix Malaysia disebabkan masalah brek.
Beliau bermula dari tempat ketiga di Grand Prix China, di belakang kedua-dua pemandu Mercedes, Nico Rosberg dan Michael Schumacher. Namun, usahanya disia-siakan selepas hanya mampu menamatkan perlumbaan di tempat kesepuluh, tetapi berjaya untuk menetapkan masa pusingan terpantas perlumbaan. Di Grand Prix Sepanyol, beliau mendapat tempat kelima selepas memotong Jenson Button dan Nico Rosberg. Kobayashi gagal mendapat mata dalam empat perlumbaan seterusnya, namun mendapat mata di Kanada setelah mendapat tempat kesembilan. Kobayashi mendapat tempat keempat di Grand Prix Jerman. Selepas bersara di Grand Prix Hungary, Kobayashi bermula dari tempat kedua di Belgium, namun terlibat dalam sebuah kemalangan di selekoh pertama bersama-sama dengan empat pemandu lain. Kobayashi pulih kembali untuk menamatkan perlumbaan di tempat ke-13.
Kobayashi mendapat podium pertamanya dalam Formula Satu dengan mendapat tempat ketiga di Grand Prix Jepun. Kobayashi menjadi pemandu Jepun yang pertama sejak Aguri Suzuki, untuk mendapat podium dalam Formula Satu di Jepun, dan merupakan pemandu Jepun yang ketiga untuk mendapat podium dalam Formula Satu.
Pada 23 November 2012, Sauber mengumumkan bahawa Kobayashi tidak akan berlumba untuk mereka bagi musim 2013, selepas Nico Hülkenberg dan Esteban Gutiérrez disahkan sebagai pemandu pasukan dan Robin Frijns sebagai pemandu simpanan. Kobayashi akhirnya menamatkan musim ini di tangga ke-12 dalam Kejuaraan Pemandu Dunia, dengan 60 mata kejuaraan. Walaupun mendapat wang penajaan sekitar €8 juta, Kobayashi memilih untuk memberi tumpuan kepada pasukan yang lebih kompetitif bagi musim 2014, dan bukannya memandu pada tahun 2013.

AF Corse

Pada 11 Mac 2013, ia telah disahkan bahawa Kobayashi akan memandu untuk AF Corse dalam FIA World Endurance Championship musim 2013. Beliau bersaing dalam kelas LMGTE Pro, dan akan bersaing dalam acara 24 Hours of Le Mans 2013.
Kamui juga memandu kereta Formula Satu Ferrari yang digunakan pada tahun 2010 sebagai persediaan untuk sebuah acara promosi di Moscow.